Francmasoneria în România 


Francmasoneria reprezintă asociaţia de elite, non-profit, liber consimțită, 
universală, fără bariere naţionale, rasiale sau confesionale, secretă răspândită în 
diverse ţări, ai cărei membri, organizaţi în loji, sunt adepţii principiului fraternității și se 
recunosc între ei prin semne și embleme, au datoria de a se suţine reciproc.! 


Masoneria a favorizat accesul în interiorul ei a reprezentanţilor burgheziei mici şi 
mijlocii, negustorimii, antreprenorilor etc. Puternic implantată în Anglia, Scoţia, Franţa şi 
Ţările de Jos, ea a vizat mai ales burghezia citadină şi pătura intelectualităţii, formând, 
inclusiv în Transilvania, asociaţii urbane, cultivate, cu alte cuvinte o veritabilă societate 
de elită, decalată în raport cu structurile tradiţionale.2 În România, francmasoneria a 
fost introdusă în epoca fanariotă de fostul secretar al lui Constantin Brâncoveanu, Anton 
Maria del Chiaro prin anul 1733. Între 1740 și 1750, se constituie primele loji la lași și 
București. După 1750, apar primele loji în Transilvania. Prima grupare masonică mai 
importantă din România a fost Societatea Filarmonică, înființată de lon Câmpineanu în 
anul 1833. * „Partida Naţională”, creată de lon Câmpineanu, a luptat pentru obținerea 
independenţei Principatelor Române cu sprijinul Angliei și al Franţei. În anul 1838 sub 
conducerea lui lon Câmpineanu, Partida Naţională întocmește două documente 
importante pentru istoria noastră din acea perioadă: Act de unire și 
independență, încheiat la București la 1/13 noiembrie, ce este o declaraţie de principii a 
partidei naţionale din Țara Românească și Osebitul act de numire a suveranului 
rumânilor din 5/17 noiembrie 1838, care este un proiect de constituţie ce cuprinde ideile 
mai înaintate ale acelor timpuri.* 


„Partida naţională” nu este un partid politic modern, conform lucrării lui Maurice 
Duverger „în 1850, în nicio ţară din lume ( cu excepţia Statelor Unite) nu existau partide 
politice în sensul modern al cuvântului. Existau curente de opinie, cluburi, societăți 
filosofice, grupui parlamentare 


Franc-masoneria, ca formă asociativă în cadrul căreia se reunesc voluntar 
persoane private pe baza confidenţialităţii mutual consimţite şi împărtăşite (acceptate) 
în vederea expunerii publice a reflecţiei lor raţionale, se integrează noului mental al 
epocii promovat de “grupul restrâns” al moderatorilor, formatorilor şi promotorilor noului 
discurs despre om. 

Leagănul franc-masoneriei moderne speculative, filosofice, este considerat a fi 
Scoţia şi apoi Anglia urbană. În acest spaţiu, în jurul anului 1600, dintre toate meseriile 
artizanale tradiţionale, singurele care îşi asumă riscul calculat şi “înfruntă” trecerea la 
condiţiile concurenţiale impuse de piaţa de desfacere, cererea crescândă de forță de 
muncă specializată şi de capital, adaptându-se acestor exigenţe sunt corporaţiile care îi 
reunesc pe constructorii zidari — “masons”. 


În procesul de “renovare”, corporaţiile masonilor îşi deschid treptat porţile, 
admițând, contra unei taxe de înscriere deloc neglijabile şi direct proporţională cu 
venitul, şi membri străini de această meserie, dar oameni de bine preocupaţi să 
primească “lumina masonică” şi de a o păstra în secret, transformându-se astfel în 
societăţi ale masonilor liberi — “free masons”. 


După anul 1690, atelierelor masonice li se asociază şi elemente ale “noii 
nobilimi” rurale, iar cutumelor locale scoțiene şi engleze li se grefează idei politice şi 
practici născute din experienţa revoluţiei engleze. Treptat deci, în urma unei evoluţii 
istorice greu de atestat şi elucidat documentar, corporaţiile de muncitori masoni 
evoluează către societăţi voluntare de “gentlemeni”, devenind astfel, “cluburi” de 
sociabilitate pentru elite. 


În cadrul acestora, muncitorii care erau constructori zidari au o pondere din ce in 
ce mai mică, găsindu-şi loc din ce în ce mai greu, meseria şi utilitatea ei devenind 
simboluri rituale în iniţierea masonică. Mediul de afaceri londonez este şi el stimulant 
pentru masonerie, astfel încât în anul 1717, se constituie „într-un context în întregime 
laic şi secular”, Marea Lojă a Londrei, sub deviza “Adevăr, binefacere, dragoste 
frăţească”. 


Textul fondator, considerat drept carta universală a masoneriei speculative, îl 
constituie Constituţiile lui Anderson (Book of Constitution, 1723). Ele pun bazele 
ideologiei masonice de valabilitate universală, fixându-i principiile, determinându-i 
conţinutul şi miza, oferindu-i în acelaşi timp un nou cadru, “mic şi restrâns”, dar care 
reuneşte oameni cu statut socio-profesional, convingeri politice şi religioase foarte 
diverse. Iniţial, din punct de vedere teoretic, masonul membru al unei loji, în virtutea 
titlului său, era „obligat să nu fie niciodată nici un ateu stupid, nici un libertin fără religie, 
ci să aparţină şi să practice religia patriei sau a naţiunii lui, oricare ar fi ea”. 


Masoneria nu este şi nu are nevoie de religia unei singure Cărţi, acceptând în 
consecinţă libertatea religioasă; masoneria engleză impune adoptarea numai a unor 
minime exigente confesional religioase. Admiţând toate comportamentele de credinţă 
(inclusiv deismul şi ateismul), legitimând diversitatea opţiunilor politice şi garantând 
libertatea de exprimare a lor, atelierele masonice engleze devin extrem de atractive şi 
vor fi asaltate de anglicani sau protestanți de toate disidenţele, de catolici şi evrei. 


Aderarea entuziastă şi apartenenţa la ordinul masonic se constituie ca un simbol al 
libertăţii de alegere a individului, al independenţei faţă de autorităţile clericale şi civile, al 
emancipării şi maturității politice. Un pilon de rezistenţă, îl constituia şi familia regală, 
din rândurile căreia s-au recrutat Mari Maeştri ai Ordinului. Cu toate acestea, în 
realitate, lojile masonice nu erau decât o afacere a vieţii sociale şi intelectuale. 
Debutează în Occident şi înaintează pe traseul Anglia, Spania, Ţările de Jos, Franţa, 
traversează spaţiul Nord italian şi germanic, îndreptându-se spre ţările nordului, 
incluzând apoi centrul şi estul continentului. 


Unul din cele mai vechi documente referitoare la difuzarea masoneriei pe 
continent datează din anul 1710. El atestă constituirea în Olanda, recunoscută în epocă 
drept “patrie de azil pentru exilați”, a unui grup “libertin şi masonic” francez format din 
refugiaţi hughenoți (librari, jurnalişti, publicişti). 


Asemeni întregii masonerii transilvănene a secolului al XVIII-lea, masoneria 
clujeană este legată, în mod firesc, de activitatea lojilor din spaţiul central-european. 
Dacă în lojile masonice din Viena contradicţiile dintre idealurile masonilor şi realitatea 
social-politică erau evidente, în Transilvania, caracterizată de contradicții religioase, 
sociale şi naţionale, înfiinţarea unei asociaţii secrete de acest gen era socotită o utopie 


În ciuda acestui fapt, nouă studenţi saşi, care deveniseră membri ai lojilor 
masonice din Germania, revenind în ţară cu diferite grade, au înfiinţat la Sibiu, în anul 
1767, loja “Sf. Andrei trei frunze de nufăr'. Membrii lojii sibiene şi-au propus, ca o 
sarcină principală, propagarea iluminismului, iar centrul de greutate în activitatea lor a 
fost domeniul cultural. Loja sibiană şi-a intensificat activitatea după luna martie 1776, 
dată la care s-a înfiinţat un capitlu al templierilor. Astfel, s-au fondat filiale în oraşele 


Braşov, Cluj şi Alba-lulia. 


Atenţia lor era concentrată asupra aspectelor culturale, stimulând activitatea 
publicistică şi literară, ca de pildă prin elaborarea unei lucrări despre geografia şi istoria 
generală a Transilvaniei. Sub îndrumarea şi grija lor s-a constituit prima colecţie de 
minerale, s-a înfiinţat un cerc de lectură, s-au pus bazele unei societăţi ştiinţifice, 
trezindu-se interesul pentru cercetarea istoriei şi a ştiinţelor naturii. 


În momentul în care losif al II-lea a legiferat activitatea masoneriei în Austria prin 
patenta emisă pe data de 11 decembrie 1785, punând-o sub controlul statului, loja din 
Sibiu şi-a întrerupt activitatea în ziua de 31 decembrie 1785 până la 22 martie 1786. Tot 
ca urmare a patentei s-au desfiinţat filialele masonice în Transilvania, iar activitatea lojii 
din Sibiu a fost condiţionată de prezentarea regulată a listei de membrii în faţa 
autorităţilor locale, respectiv de anunţarea prealabilă a zilelor de întrunire. Situaţia a 
degenerat din cauza suspiciunilor manifestate de către autorităţile de la Viena, fapt 
pentru care loja din Sibiu a decis, la 22 martie 1790, să-şi înceteze activitatea. 


A] 


Loja “Sf. Andrei trei frunze de nufăr” a fost una multinațională, iar lista membrilor 
întocmită pentru perioada cât a activat loja (1767-1790) a cuprins 276 de fraţi. Între ei 
se g ăseau greci, români, maghiari şi germani. Ea cuprindea aproape întreaga 
intelectualitate din Transilvania: guvernatorul, generalul comandant, şapte consilieri 
intimi cezaro-crăieşti, şase consilieri guberniali, nobili maghiari, loan Piuariu Molnar, 
principele Mavrocordat, politicieni saşi, episcopi saşi, preoţi ai oraşului etc. Dintre cei 
276 de francmasoni, un număr de 147 erau romano-catolici, 73 erau evanghelici de 
confesiune augustană, 37 de reformaţi, 2 unitarieni, 8 ortodocşi, iar în cazul a 9 dintre ei 
nu era specificată apartenenţa confesională. Sub aspect social, 14% erau nobili, 38% - 
funcţionari, 22% - ofiţeri, locuitori cu drept ce cetăţenie - 11%, preoţi catolici — 4%, 
protestanți — 4%, medici farmacişti - 4%, meseriaşi — 3%. Din punctul de vedere al 
componenţei sociale, în Transilvania, la fel ca şi în Ungaria, se remarcă o largă 
participare a protestanților şi a nobililor. Loja din Sibiu a cuprins mulţi clerici, în vreme 
ce mica burghezie era destul de slab reprezentată. Ea constituia locul de întâlnire 
pentru înalta societate care era puţin marcată de activitatea reformistă a împăratului, iar 
numărul mare al funcţionarilor catolici nu putea contracara neîncrederea nobilimii 
maghiare faţă de politica lui losif al II-lea, pe care au respins-o după 1784. Membrii lojii 
au fost primii care au militat în mod programatic pentru toleranţă, respectiv depăşirea 
graniţelor etnice şi religioase. Statutele lojii stipulau că fiecare cetăţean, care a împlinit 
vârsta de 24 de ani şi este “propriul său stăpân”, poate deveni membru al lojii. Ei s-au 
angajat să promoveze spiritul toleranţei prin educaţie, prin luminarea mulțimilor. 
Promovarea teatrului, a presei, a revistelor, a cărţilor sau alcătuirea de colecţii ştiinţifice 
ca forme de educare vizau masele într-o mai mică măsură. O activitate masonică 
intensă s-a derulat în a doua jumătate a veacului al XVIII-lea nu doar la Sibiu, ci şi la 
Cluj. Una dintre cele mai vechi familii nobiliare atrase către masonerie a fost Kemeny de 
Mănăstireni, originară din comitatul Cluj. În anul 1743, baronii Ladislau şi loan Kemény 
făceau parte dintr-o lojă din Viena, al cărei nume nu este însă cunoscut. Una dintre 
marile personalităţi ale masoneriei secolului al XVIII-lea, puternic legată şi de istoria 
Clujului, a fost contele Gheorghe Bánffy de Losonc, guvernator al Transilvaniei 
(preşedinte al Guberniului provinciei) între anii 1787 şi 1822. Contele Gheorghe Bánffy 
este cel care a ridicat cel mai important palat al Clujului, palatul Bánffy. Contele Adam 
Teleki, un alt component al lojii clujene, a finanţat, la rândul său, construcţia reşedinţei 
sale, cunoscută sub numele de palatul Teleki. 


Gheorghe Bánffy preşedintele al Capitlului Provincial al Transilvaniei, cea mai 
importantă structură masonică a provinciei, a sprijinit înfiinţarea, în 1782, a primei loji 
masonice clujene, aflată sub conducerea baronului Francisc Fritsky Fekete. Printre 
membrii ei se numărau atât reprezentanţi ai înaltei aristocrații, cum erau baronul Farkas 
Bánffy, contele Adam Teleki, contele János Esterházy, contele G. Bethlen, contele 
Ladislau Teleki, baronul Anton Domokos, pianistul Johann N. Schneider, 
matematicianul Pál Sipos, cât şi alţi intelectuali de prestigiu. Activitatea culturală, 


promovată de-a lungul timpului de membrii lojii clujene, a fost una remarcabilă. 
Animatorul cultural György Aranka a susţinut înfiinţarea şi susţinerea primului teatru 
permanent din Cluj (1792), găzduit în impozantul palat al familiei Rhedey, din piaţa 
centrală a oraşului. A fost înfiinţată o „Societate pentru cultivarea limbii (maghiare) şi o 
„Societate de editare a manuscriselor”. Cele două societăţi pot fi considerate nuclee 
premergătoare ale viitorului „Muzeu Ardelean” create în condiţiile emulaţiei stimulatoare 
produse de exemplul sibian al baronului Samuel von Brukenthal. 


După intrarea în adormire a Lojii “Sf. Andreas” din Sibiu (20 martie 1790), 
Gheorghe Bânffy l-a adăpostit la Cluj pe medicul român loan Piuariu-Molnar, iniţiat în 
loja sibiană încă din 1781, căruia i-a asigurat obţinerea unui post de profesor la Colegiul 
Academic. Trebuie să spunem că, încă din 1789, Gheorghe Bánffy sprijinise iniţiativa lui 
Piuariu Molnar de a publica o gazetă destinată ţăranilor români din Transilvania, 
iniţiativă care se înscria în spiritul reformator al epocii iosefine. loan Piuariu Molnar a 
fost trimis în Munţii Apuseni de către autorităţile imperiale pentru a purta negocieri cu 
răsculații conduşi de Horea, Cloşca şi Crişan, răscoala din 1784 fiind, după cum bine se 
ştie, presupusă a fi fost iniţiată de către cercurile masonice reformatoare din Imperiu. 


Piuariu-Molnar a continuat să se bucure de sprijinul lui Bânffy şi în anii de după 
1790, în pofida participării sale la redactarea Supplex-ului din 1791, document prin care 
reprezentanţii naţiunii române solicitau egalitatea în drepturi cu celelalte naţiuni ale 
Transilvaniei. loan PiuariuMolnar a fost, de altfel, şi unul dintre editorii Supplex-ului, pe 
care l-a tipărit probabil în tipografia lui Martin Hochmeister, având însă grijă să treacă 
pe pagina de titlu, ca loc fictiv de apariţie a volumului, oraşul laşi. Acesta a fost, cu 
siguranţă, motivul pentru care Dieta nobiliară de la Cluj, din anul 1791, a cerut 
pedepsirea lui Martin Hochmeister, acuzat de a-i fi instigat pe români împotriva 
stăpânilor de pământ. În anul 1793, Piuariu-Molnar a încercat să reactualizeze iniţiativa 
publicării, de data aceasta la Cluj, a unei reviste destinate românilor dar datorită 
climatului politic tensionat al unei epoci dominate de spaima autorităţilor imperiale faţă 
de răspândirea ideilor revoluţionare franceze, acest proiect nu a putut fi materializat. 
Sibiul este considerat principalul centru de propagare a ideilor masonice în Transilvania. 


În anul 1795, printr-un edict imperial, masoneria a fost interzisă în întreg Imperiul 
prin urmare, şi în Transilvania. Structura masonică românească afiliată lojii Sf. Andrei 
funcţiona, în această perioadă, sub paravanul Societăţii filosofice a naţiunii române din 
Marele Principat al Transilvaniei. Trebuie menţionat în acest context faptul că 
guvernatorul Bánffy a sprijinit ridicarea semiconspirativă a primei biserici româneşti din 
Cluj de către episcopul greco-catolic loan Bob. 


